钦定古今图书集成/理学汇编/学行典/第227卷 > 《孝友堂记》李东阳
## 钦定古今图书集成/理学汇编/学行典/第227卷 > 《孝友堂记》李东阳

太子太保、礼部尚书兼武英殿大学士费公子充，有
世居之堂，其乡大夫士相与名之曰“孝友”，以表世德，
而为之请记于予曰：“言之不如文之远也。”子充之考
赠礼部尚书五峰公及妣余夫人，予皆尝为之铭志。
又观丘文庄公所著大父赠尚书《乐庵公表》及《传》，文
穆公所志，伯父参议复庵公及子充所自为诗，其叔
父雪峰君者，得其世为详。参诸大夫士所称者皆合。
盖乐庵未冠时，父病，尝刲股肉为糜以进。事继母张
如母，代父养祖父，终其身惟一弟，衣必两制，食必同
案，病则俱卧起，见人家析产，愀然不乐。参议公少服
父教，闻叱咤声辄诵读不辍。事寡嫂恭甚，每俸入，必
与三弟共之。取浦江郑氏《家规》以为训。五峰公以父
赢资，悉与季父念周夫人多疾，躬习医药。弟雪峰病，
亲为扶持，至察其秽器。闻其革，冒江险，就与之诀，抚
其孤寯。尝夜入寝，阁抱之出以避贼，皆伦理之大者。
伯氏敏庵及雪峰皆举乡贡，季顺庵为义官，皆绰有
家法。子充复振起之。费氏至是始大显，而孝友之闻，
日以益著，其所由来远矣。予知子充久，比与同事已
阅岁，见其论必传正，守不徇俗，勋业所就，盖望之深
矣。夫世之隐者不过教于家，必仕者乃与于国。于天
下，乡也者，家国之交也。然则诸大夫士之心，亦岂独
为费氏《世德传》哉？因为之记，俾书于堂室，以示夫耳
目所逮者，庶不以为恒言庸行而忽之也。